Richard Armitage, zamjenik američkog državnog sekretara, danas u Pakistanu, sutra u Indiji. 6/6/02 - 2002-06-06
Pakistanski predsjednik još jednom istako da on nije osoba koja će početi rat.
O okviru širokih međunarodnih diplomatskih napora na stišavanju napetosti između Indije i Pakistana danas je u Islamabadu boravio zamjenik američkog državnog sekretara Richard Armitage. On je razgovarao sa predsjednikom Perwezom Musharrafom i članovima pakistanske vlade. Istovremeno, strani državljani nastavljaju napuštati Indiju zbog bojazni od mogućeg oružanog sukoba između ove dvije susjedne zemlje i nuklearne sile. Gospodin Armitage je prije susreta sa pakistanskim predsjednikom imao i odvojene razgovore sa ministrom inostranih poslova Abdulom Satarom i sekretarom ministarstva vanjskih poslova Inamulom Haq-om. Nakon razgovora sa gospodinom Muharrafom, zamjenik američkog državnog sekretara je novinarima rekao da je pakistanski predsjednik jasno rekao da teži miru i da neće biti osoba koja će početi rat, te istakao: “Razgovarali smo o stavovima gospodina Musharrafa o prekidu aktivnosti duž linije kontrole, razgovarali smo o koracima ka miru, o načinima smanjivanja postojećih napetosti između Pakistana i Indije i ja s nestrpljenim očekujem razgovore sa kolegama u Indiji.“ Zamjenik američkog državnog sekretara Richard Armitage sutra putuje u New Delhi. Njegov boravak u Pakistanu i Indiji uslijedio je nakon jučerašnjeg telefonskog razgovora predsjednika Busha sa liderima obje zemlje u kojem je gospodin Bush od njih zatražio da poduzmu korake koji će dvije zemlje odvesti dalje od ivice ambisa. Inače, pakistanske i indijske vojne snage raspoređene duz zajedničkog dijela granice nastavljaju sa sporadičnom razmjenom vatre. Od žešćih oružanih sukoba izdvaja se onaj od jučer u kojem su indijske snage sigurnosti ubile šestoricu gerilaca jugozapadno od Srinagara. Zbog tenzija koje se ne smiruju strani državljani nastavljaju odlaziti iz glavnog indijskog grada. Mnogi od njih odlaze jer je došlo planirano vrijeme povratka, a mnogi opet zato sto su na to upozorile ili zatražile vlade zemalja čiji su državljani. Da podsjetimo, prošlog petka Sjedinjene države, Britanija, Kanada i još najmanje desetak drugih zemalja preporučile svojim građanima da napuste krizno područje, a takođe su i smanjile broj diplomatskog osoblja na minimum. Mnogi od onih koji odlaze, čine to sa žaljenjem.... kao, primjera radi, Jim Jones, inžinjer iz Britanije: ”Naša kompanija zatražila je da se vratimo u Evropu. Naravno, i meni i mojim kolegama je žao što odlazimo. Ovdje sam proveo pet godina i ovo sada nije način na koji želim napustiti Indiju.“ Da britanskom ministarstvu inostranih poslova raste bojazan zbog napetosti između Indije i Pakistana govori i slijedeći detalj: sada Foreing office Britancima poručuje da ”trebaju“ napustiti region, umjesto prošlotjednog savjeta da ”razmotre“ odlazak sa tog područja.